जाखांफुनाय लाइमोनफोरखौ गोथां-गोथाङैनो फोथैनायनि लामायाव दैथायनाय फोथैगिरि ड्रागसा साग्लोबनो हमदों आसामाव। मोनसे समाव ड्रागस फालांगिरिफोरनि थाखाय रैखाथि गोनां करिड’रमोन। नाथाय दिनै आसामा जादों ड्रागसनि मोनसे गिदिर हाथाय बादि। नोगोर-सोहोरफोरनिफ्राय लानानै गामि ओनसोलसिम गासैयावबो गोरलैयै मोननो हानाय बादि जानानै जाखांफुनाय लाइमोनफोरखौ खंगा-खंगि खालामनो थांगासिनो दं फोथैग्रा ड्रागसा। दा आसामनि गेजेरजोंनो हादरनि गोबां खना-खनला जायगाफोराव थाङो ड्रागसा। ड्रागस लांग्राफोरनि बे दोलोआ एसेबां गोहो-गोरादि बिनि गाहाइ दैदेनगिरिखौ दिनैसिम पुलिस एबा खुंथाया हमनो हायाखै। जायनि थाखाय दा हादरसायाव गोख्रै बांनो हमदों ड्रागस लाग्रा आरो सोबग्राफोरा। साननैसो सिगांसिम गिबि मन्थ्रि ड० हिमन्त बिश्व शर्मानि दैदेननायाव हादरसा सोरखारा ड्रागसनि हेंथायै लादों गोख्रों राहा। सानफ्रोमबो हादरसानि गोबां जायगायाव हमजादों ड्रागसनि फालांगिरि आरो बोखांनो हादों कौटि-कौटि रांनि फेग्रा ड्रागस मुवा-बेसादफोर। बिदि थासारियाव दा ड्रागस माफियाफोरनि नआव सोमजिदों गिखांनाय। खौरां मोननाय बादिब्ला आसामाव ड्रागसफोरा फैयो मणिपुरनिफ्राय। मिथिनाय बादिब्ला मणिपुरा ड्रागसनि गाहाइ थावनि। गल्डेन टेंगलनिफ्राय म्यानमारनि मरे सिमनाजों गिबियाव मणिपुरसिम फैयो ड्रागस आरो मणिपुरनिफ्राय आसामजों लोगोसे हादरनि गोबां जायगायाव दैथाय हरनाय जायो फोथैग्रा फेग्रा मुवा-बेसादफोरखौ। मिथिनाय बादिब्ला बांलादेशसिम मणिपुरनिफ्रायनो थाङो ड्रागसा। बि आयेन बेरेखा फालांगिजों मणिपुरनि माखासे रां गोनां आरो राजखान्थिजों लोबबा थाग्रा गोहो-गोरा सुबुंफोरा लोबबा दं होननानै अजद सिखांबोदों। बिदियैनो लोबबा दंबावो हादरसानि माखासे दुथां आफादफोर। बि आफादफोरनि दैदेननायाव सोलिगासिनो गुवार ड्रागसनि फालांगिया। बिदिनो दिनै साननैसोया आसामनि गोबां जायगाफोराव ड्रागसनि फालांगिरिफोरखौ ड्रागसजों पुलिसा हमनो हानायानो रोखा बिदिन्थि। दा बि ड्रागसनि फालांगिरिफोरखौ गैया खालामनोबा जों बयबो सांग्राथि जानायनि सम फैबाय। आरो सोरबा एसे ड्रागस फाननायनि इसारा मोनब्लानो गिया-लना पुलिसनो खिन्थानो ओंखार बोनांगोन। नङाब्ला आसामनि गोबां इयुन लाइमोनफोरा ड्रागसजों सोबजानानै खंगा-खंगि जागोना रोखा।